A Bizottság határozata

(2000. szeptember 6.)

a fedélhéjazatok külső tűz hatása alatti viselkedése tekintetében a 89/106/EGK tanácsi irányelv végrehajtásáról

(az értesítés a C(2000) 2266. számú dokumentummal történt)

(EGT vonatkozású szöveg)

(2000/553/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 93/68/EGK irányelvvel [1] módosított, az építési termékekre vonatkozó tagállami törvényi, rendeleti és közigazgatási rendelkezések közelítéséről szóló, 1988. december 21-i 89/106/EGK tanácsi irányelvre [2] és különösen annak 13. és 20. cikkére,

mivel:

(1) A 89/106/EGK irányelv értelmében a tagállamok rendelkeznek hatáskörrel annak biztosítására, hogy a területükön végzett magas- és mélyépítési munkák tervezése és kivitelezése személyek és háziállatok épségét ne veszélyeztesse, valamint ne okozzon vagyoni kárt, és egyúttal tartsa tiszteletben a közjó más alapvető követelményeit is.

(2) A tetőszerkezetek tervezésére és kivitelezésére vonatkozó rendelkezések tehát a tagállamok hatáskörébe tartoznak.

(3) A 89/106/EGK tanácsi irányelv értelmező dokumentumairól szóló bizottsági közlemény [3] a 2. értelmező dokumentum 2.2. bekezdésében számos olyan, a "biztonság tűz esetén" alapvető követelmény végrehajtására irányuló, összefüggő intézkedést sorol fel, amelyek összessége hozzájárul az egyes tagállamokban különböző módon felépíthető tűzbiztonsági stratégia meghatározásához.

(4) A 2. értelmező dokumentum 4.3.1.2.2. bekezdése felsorolja a külső tűznek kitett tetőszerkezeteket alkotó építési termékekre vonatkozó követelményeket.

(5) Az építési termékek megfelelőségének a külső tűznek esetlegesen kitett fedélhéjazatokra vonatkozó igazolási eljárásáról szóló 98/436/EK [4], 98/599/EK [5], 98/600/EK [6], 1999/90/EK [7], 2000/245/EK [8], valamint 2000/553/EK bizottsági határozatok előírják, hogy bizonyos termékeket/anyagokat a "külső tűz hatása alatti viselkedés" követelményei tekintetében vizsgálat nélkül is "megfelelőnek lehet minősíteni".

(6) A tagállamokban számos, fedélhéjazat kialakítására szolgáló termék/anyag külső tűz hatása alatti viselkedése jól megalapozott és a tűzrendészet által kellőképpen ismert, ezért nem követelnek meg vizsgálatokat ennek a jellemzőnek a megállapítására.

(7) Az e határozatban foglalt intézkedések összhangban állnak az Építésügyi Állandó Bizottság véleményével,

ELFOGADTA EZT A HATÁROZATOT:

1. cikk

A melléklet előírja, hogy melyek azok a termékek/anyagok, amelyeket vizsgálat nélkül is a "külső tűz hatása alatti viselkedés" követelményei tekintetében megfelelőnek lehet minősíteni, amennyiben megfelelnek a tervezésre és kivitelezésre vonatkozó nemzeti előírásoknak.

2. cikk

Ennek a határozatnak a tagállamok a címzettjei.

Kelt Brüsszelben, 2000. szeptember 6-án.

a Bizottság részéről

Erkki Liikanen

a Bizottság tagja

[1] HL L 220., 1993.8.30., 1. o.

[2] HL L 40., 1989.2.11., 12. o.

[3] HL C 62., 1994.2.28., 1. o.

[4] HL L 194., 1998.7.10., 30. o.

[5] HL L 287., 1998.10.24., 30. o.

[6] HL L 287., 1998.10.24., 35. o.

[7] HL L 29., 1999.2.3., 38. o.

[8] HL L 77., 2000.3.28., 13. o.

--------------------------------------------------

MELLÉKLET

Általános feltételek

A fedélhéjazat kifejezés a tetőszerkezet legfelső rétegét alkotó termék megnevezésére szolgál.

Az előírások a külső tűznek kitett fedélhéjazatok viselkedésére vonatkoznak (általában erre "külső tűz alatti viselkedésként" hivatkoznak).

Az alábbi táblázatban foglalt termékek/anyagok a tető szabályszerű tervezése és kivitelezése mellett külön vizsgálat nélkül is megfelelőnek ítélhetők a külső tűz alatti viselkedésre vonatkozó következő kritériumok tekintetében: tűzbehatolás, tűzterjedés a tető külső felületén, tűzterjedés a tetőszerkezeten belül, valamint lángoló cseppek vagy részecskék keletkezése.

Az alábbi táblázatban említett, fedélhéjazat kialakítására szolgáló termékeknek/anyagoknak meg kell felelniük a vonatkozó műszaki előírásnak (harmonizált európai szabvány vagy európai műszaki engedély).

A fedélhéjazat kialakítására szolgáló, alább felsorolt termékek/anyagok használatának meg kell felelnie a tervezésre és kivitelezésre vonatkozó nemzeti előírásoknak, elsősorban a csatlakozó rétegek, valamint a tetőszerkezetet alkotó más termékek összetétele és tűzzel szembeni viselkedése vonatkozásában. A tagállamok megkövetelhetik a vizsgálatokat a termékek/anyagok megfelelésének bizonyítására, amennyiben a termékek/anyagok olyan kombinációban kerülnek felhasználásra, amelyeket nem nyilvánítottak a nemzeti előírásoknak megfelelőnek. [1]

A táblázatban található sajátos feltételek nem akadályozzák, hogy a tagállamok az érintett termékeket/anyagokat vizsgálat nélkül, kevésbé szigorú feltételek mellett forgalomba hozzák és használják.

Jelmagyarázat

PCS: bruttó hőtermelő képesség

TÁBLÁZAT

Fedélhéjazat kialakítására szolgáló termékek (és/vagy anyagok), amelyeket vizsgálat nélkül is a "külső tűz hatása alatti viselkedés" követelményeinek megfelelőnek lehet minősíteni, amennyiben megfelelnek a tervezésre és kivitelezésre vonatkozó nemzeti előírásoknak.

Fedélhéjazat kialakítására szolgáló termékek/anyagok | Sajátos feltételek |

Palafedések: természetes pala, csillámpala | Megfelel a 96/603/EK bizottsági határozat rendelkezéseinek |

Tetőcserepek: kő, beton, agyag, kerámia vagy acél tetőcserepek | Megfelel a 96/603/EK bizottsági határozat rendelkezéseinek Valamennyi külső bevonatnak szervetlen anyagból kell készülnie, vagy PCS ≤ 4,0 MJ/m2 vagy a tömeg ≤ 200 g/m2 |

Szálerősítésű cement: sík vagy profilozott lemezekpalák | Megfelel a 96/603/EK bizottsági határozat rendelkezéseinek, vagy PCS ≤ 3,0 MJ/kg |

Profilozott fémlemezfedések: alumínium, alumíniumötvözet, réz, rézötvözet, cink, cinkötvözet, bevonat nélküli acél, rozsdamentes acél, horganyzott acél, tekercselt acél, üvegzománc bevonatú acél | Vastagság < 0,4 mm Minden külső bevonatnak szervetlen anyagból kell készülnie, vagy PCS ≤ 4,0 MJ/m2, vagy a tömeg ≤ 200 g/m2 |

Sík fémlemezfedések: alumínium, alumíniumötvözet, réz, rézötvözet, cink, cinkötvözet, bevonat nélküli acél, rozsdamentes acél, horganyzott acél, tekercselt acél, üvegzománc bevonatú acél | Vastagság < 0,4 mm Minden külső bevonatnak szervetlen anyagból kell készülnie, vagy PCS ≤ 4,0 MJ/m2, vagy a tömeg ≤ 200 g/m2 |

A rendeltetésszerű használat során teljesen beborított termékek (a jobb oldalon felsorolt szervetlen fedőanyagokkal) | Laza kavicsréteg, amelynek vastagsága legalább 50 mm, vagy tömege ≥ 80 kg/m2(kavicsátmérő minimum 4 mm, maximum 32 mm) Legalább 30 mm vastagságú homok-/cementréteg Legalább 40 mm vastagságú műkő vagy ásványi összetételű lemez |

[1] 1 Például, mint ismeretes, egyes tagállamok bizonyos vastagságú, nem éghető alátétlemez használatát írják elő, hogy elkerüljék a fémlemezek és a tartószerkezet közvetlen érintkezését. Ha ezekben az országokban az e táblázatba foglalt fémlemezfedéseknél más alátétlemezt kívánnak alkalmazni, szükségessé válik a vizsgálatok elvégzése annak érdekében, hogy a tervezésre és kivitelezésre vonatkozó nemzeti követelményeknek való megfelelést bizonyítsák.

--------------------------------------------------